Vaativan virka-avun osalta ei enää edellytetä sitä, että tilanteen tulisi olla välittömästi uhkaava, ennen kuin päätös virka-avun antamisesta voidaan tehdä. Päätös voidaan tehdä, kun yksilöityjen tietojen perusteella on  perusteltua olettaa siitä, että vaativa virka-apu on välttämätöntä laissa tarkoitetun rikoksen estämiseksi.
Jos vaativassa virka-avussa arvioidaan riittäväksi poliisin omaa aseistusta vain jonkin verran voimakkaampi aseistus, voidaan päätös virka-avun antamisesta tehdä joko puolustusministeriössä, tai Rajavartiolaitoksen virka-avun osalta sisäministeriössä. Ilmeisen kiireellisissä ja ennakoimattomissa tilanteissa päätös tällaisen vaativan virka-avun antamisesta voidaan tehdä Poliisihallituksen pyynnöstä Pääesikunnassa tai Rajavartiolaitoksen esikunnassa. Sen jälkeen virka-apua voidaan antaa välittömästi, vaikka asia viedään vielä valtioneuvoston yleisistunnon käsittelyyn. Tämä lyhentää päätöksentekomenettelyyn kuluvaa aikaa.